Hlina, Alojz, poslanec NR SR (2015-01-30):
Vážený pán predseda, vážený pán minister, vážené kolegyne, kolegovia, skúsim byť veľmi stručný. Už veľa sa povedalo, ale jedna vec, čo sa povedalo, a druhá vec je, čo treba urobiť. Milujem politikov, ktorí hovoria, čo by oni urobili, keby... Ja mám rád politikov, čo urobili vtedy. A toto by sme sa mali k tomu nejakým spôsobom dopracovať. Čiže to, čo tu všetci nasplietajú, že čo urobia, keď..., nech sa páči, poďme hovoriť, že kto kedy čo urobil. A, pán minister, zase komu česť, tomu česť. V niečom sa veci pohli, treba uznať, aj vyjadrila sa vôľa. A ja som aj v prvom čítaní hovoril, že je potrebné proste to nejakým spôsobom ináč uchopiť. Priznávam miernu porážku v tom, že sme skúšali ten, čo sme hovorili o tom pozmeňovacom, a nie som s ním komfortný. Mám tu ten návrh, ale nerobili sme, ani ho nepredkladám, lebo nie som celkom presvedčený o tom, že je to tak, ako by to malo byť, a že to splní to. Lebo oproti nám nestoja šuflikanti z Hornej Dolnej. Oproti nám sú white collar crimes, to sú bielogolieroví zločinci, a majú dobrých právnikov. Čiže my budeme musieť naozaj nájsť taký systém, že nepustí. Nepustí a nepovolí a môže aj ráno, aj večer, aj s dobrým právnikom, aj so slabým právnikom, aj s ústretovým sudcom, aj s neústretovým sudcom, aj s ústretovým prokurátorom bude platiť, čo je na papieri. Bude k tomu asi relatívne dlhšia cesta, a to by som, v zmysle môjho príspevku je, že či by sme prípadne, tu by ste vyjadrili tú vôľu, aj vaše kapacity neposkytli na to, aby sme našli ten systém, ktorý by to zavrel a ukončil toto, čo sa tu stvára s našimi ľuďmi. Zavrel a ukončil. Ja len pre pamäť času a miesta poviem, že ako by filozoficky, že by tu bola za veľkej slávy prezentovaná maximálna odplata, neviem, čo všetko. Nefunguje. Nič nefunguje. Nič. Nič. To, čo sa hovorilo, že bude fungovať, nefunguje. Tých ľudí zdierajú ďalej. Asi bude princípom nie definovať, že koľko má byť a z čoho sa, treba to možno uchopiť a to bol ten náš návrh, že uchopiť cez, ak je hodnota nejaká, je istina, tak akékoľvek iné zhodnotenie so všetkým, nech už tam majú aj platy pre sekretárku, aj benzín do S-Classe Mercedesu, nemôže byť viac ako tretina tej pohľadávky, tej istiny, že proste to uchopiť cez to. Čiže nie cez nejaký percentuálny ukazovateľ, ale cez ukazovateľ, ktorý poznáme, aj ľudia proste, ktorí nie sú ekonómovia, trebárs aj bačovia, ktorí si povedia, tretina je tretina, a to vedia aj ľudia uchopiť. Keď si niekto požičia sto euro, tak tretina je tridsaťtri euro. A teraz by sme hovorili o tom kalendárnom období dvanástich mesiacov. Proste tak nejak a tým by sme, avizujem, že takýmto smerom by sme to mali chcieť. Toto by mohla byť cesta asi pre túto chvíľu, tak jak je celé rozbabrané. Tak jak je to celé rozbabrané a keď už by sme to uchopili takýmto spôsobom. Čiže nie viac, môžete tam fakt narátať všetko, nie viac ako tretina z toho, čo ste si zobrali za rok. A po dovŕšení 100 %, to znamená, to nagenerujete za 36 mesiacov, to už môže byť len nejaký, dajme ukazovateľ nejakého diskontu. Aby to nebolo, že po tých troch rokoch sa to už nemôže pre niekoho údajne zhodnocovať, ale dobre, úročí sa to nejakým štandardom. Ale to najkritickejšie obdobie, tých prvých 36 mesiacov nemôžete z toho vytrieskať viac ako to, čo ste požičali. To by mohla byť filozofia. Otázka stojí, ako to uchopiť, ako to dostať do toho legislatívneho jazyka tak, aby s tým zase nevyčubrili. Lebo oni s tým zase vyčubria. A keď už do toho pôjdeme komplexne, tak navrhujem variáciu na tému toho, čo sa dialo. Nechcem to zjednodušene povedať o nejakej úrokovej amnestii, ale o niečom, ako vyriešiť fakt hrozivú situáciu niektorých ľudí. Takže ak by bola, pán minister, vôľa, by som to prípadne ocenil. Bolo by to dobré možno aj kvôli tomu, že tie veci vás budú obchádzať. Ja to poviem v krátkosti, však to s tým súvisí. Bol som na súde, kde pán Burian ma žaluje o 50-tisíc euro. Bránil sa tým, že tá spoločnosť EX CREDIT nie je úžernícka spoločnosť, prípadne ľudia, ktorí máte skúsenosti s firmou EX CREDIT, tak mi napíšte, aké máte vy skúsenosti. On hovoril, že to je štandardná spoločnosť, taká istá spoločnosť, ako sú napríklad splátkové spoločnosti vlastnené terajším prezidentom. A to je to krásne, viete, že na tom súde to odznelo. Čiže EX CREDIT je podľa neho nie úžernícka spoločnosť, ale taká istá splátková spoločnosť ako spoločnosti vlastnené terajším prezidentom, ale my vieme, že na tieto spoločnosti pán premiér povedal v predvolebnom boji, že boli úžernícke. Takže sám som zvedavý, jak to celé dopadne, a ešte to bude asi zaujímavé. Problém je v tom, že tá situácia je naozaj dramatická. Naozaj je dramatická. Ľudia veľakrát, možno to za tú štatistiku bude stáť, že aký máte nárast samovrážd, vlaky stoja pomaly každý deň a v niečom to bude. V niečom to bude, že ľudia nevedia vyriešiť svoju situáciu, že sa dostali, že sme ich vydali do takého súkolia, že nevedia vystúpiť. Takže, pán minister, toto, čo je, to som chválil, lebo pomôže čiastočne, v prvom čítaní, čiže ja som s týmto komfortný, je to dobré, je to lepšie, ako to bolo, ale tam čaká ešte kus roboty. Ďakujem pekne.